***Zápisnica zo zasadania Rady školy pri Evanjelickej základnej škole***

Dátum a miesto zasadania: 12. 10. 2023 o 16:30
Priestory EZŠ, Palisády 57, 811 06 Bratislava

Zapisovateľ: Mária Šebestová

Prítomní členovia RŠ: Mgr. Ondrej Majling - zástupca zriaďovateľa

 Ing. arch. Dušan Mellner PhD. - zástupca rodičov

 Mgr. Ján Rakyta – zástupca rodičov

 Mgr. Mária Šebestová – zástupca rodičov

 Nina Vaškovičová – zástupca rodičov

PhDr. Vladimíra Vrajová, PhD. – zástupca pedagogických zamestnancov

Neprítomní členovia RŠ: Mgr. Ilona Bázliková – zástupca zriaďovateľa

PaedDr. Vladimír Daniš - zástupca zriaďovateľa – ospr.

Mgr. Janko Svetlík - zástupca pedagogických zamestnancov – ospr. PN

 Ladislav Szabó – zástupca nepedagogických zamestnancov – ospr.

Mgr. Radomír Vařák - zástupca zriaďovateľa – ospr.

Program: 1. Privítanie členov a otvorenie zasadnutia

2. Schválenie programu

3. Voľba zapisovateľa

4. Predstavenie nových členov RŠ

5. Voľba podpredsedu RŠ

6. Návrh rozpočtu EZŠ na rok 2024

7. Správa o výchovno-vzdelávacej činnosti, jej výsledkoch a podmienkach

8. Koncepčný zámer rozvoja školy rozpracovaný najmenej na dva roky a každoročne jeho vyhodnotenie

9. Informácia o pedagogicko-organizačnom a materiálno-technickom zabezpečení výchovno-vzdelávacieho procesu

10. Návrh školského poriadku podľa § 153 školského zákona

11. Rôzne

Zasadnutia sa zúčastnila nadpolovičná väčšina členov RŠ, RŠ bola uznášaniaschopná.

(Použité skratky: RŠ – Rada školy, EZŠ – Evanjelická základná škola, ŠKD – školský klub detí, CZ ECAV – cirkevný zbor Evanjelickej cirkvi augsburského vyznania, ŠUP – škola umeleckého priemyslu)

**Rokovanie**

***1. Privítanie členov a otvorenie zasadnutia***

Zasadnutie RŠ bolo zvolané predsedníčkou RŠ pani Vaškovičovou, ktorá zasadnutie viedla. Pani Vaškovičová privítala všetkých prítomných a otvorila rokovanie.

***2. Schválenie programu***

Prítomní nenavrhli doplniť žiadny bod do programu a schválili navrhnutý program.

Hlasovanie: Za: 6 Proti: 0 Zdržal sa: 0

***3. Voľba zapisovateľa***

Za zapisovateľa bola navrhnutá pani Šebestová, ktorá s návrhom, súhlasila.

Hlasovanie: Za: 6 Proti: 0 Zdržal sa: 0

***4. Predstavenie nových členov RŠ***

Prítomným sa predstavil nový člen RŠ, pán Ing. arch. Dušan Mellner PhD., ktorý v RŠ zastupuje rodičov. Pracuje v Bratislave ako architekt, v EZŠ má syna v 4.A triede.

Novou členkou RŠ je tiež pani PhDr. Vladimíra Vrajová, PhD., ktorá zastupuje v RŠ pedagogických zamestnancov EZŠ. Pani učiteľka pochádza z Dolného Kubína. Do školy nastúpila v auguste 2023, vyučuje predmety slovenský jazyk, biológia a občianska náuka.

***5. Voľba podpredsedu RŠ***

Po krátkej diskusii súhlasila s prijatím funkcie podpredsedu RŠ pani Šebestová.

Hlasovanie: Za: 6 Proti: 0 Zdržal sa: 0

***6. Návrh rozpočtu EZŠ na rok 2024***

Návrh rozpočtu EZŠ na rok 2024 nebol RŠ predložený.

***7. Správa o výchovno-vzdelávacej činnosti, jej výsledkoch a podmienkach***

Členovia RŠ odporúčajú v správe o výchovno-vzdelávacej činnosti, jej výsledkoch a podmienkach nasledovné korekcie:

str. 1 ods. „Vedúci zamestnanci školy“ doplniť mená PhDr. Mária Kubínová a Mgr. Anna Kerekrétyová, nakoľko v období 1.9.2022 – 31.8.2023 zastávali funkciu zástupkyne riaditeľky postupne tri zamestnankyne,

str. 2 ods. „Voľby a doplňujúce voľby členov RŠ“ doplniť voľby, ktoré sa uskutočnili koncom roka 2022 a v ktorých bol zvolený za člena RŠ Mgr. Ján Rakyta (zástupca rodičov),

str. 6 ods. „C) V školskom roku 2022/2023 boli školou vypracované projekty“ pri informácii o realizovaní Adventného bazára žiadame doplniť informáciu o realizácii vďaka celkovému zastrešeniu a osobnému nasadeniu členov OZ Rada rodičov palisády 57 a neúnavnej podpore rodičov žiakov,

str. 6 ods. „Materiálno-technické podmienky“ navrhujeme v 13. riadku vypustiť zmienku o dielni a pivnici, nakoľko tieto priestory neboli v školskom roku 2022/2023 prístupné žiakom,

str. 7 ods. „Materiálno-technické podmienky“ opraviť v 18. riadku slovo „spoločenskovné“ na štylisticky a gramaticky správne,

str. 8 ods. „Zapísaní žiaci“ v 2. riadku overiť, či skutočný počet žiakov 1. ročníka bol k 15.9.2023 spolu 5 (z toho počet dievčat“ 5), tak ako je to uvedené v správe,

str. 13 ods. „Spolupráca školy s rodičmi“ v 11. riadku doplniť do vety „...následne preradili svoje deti inú školu.“ slovo „na“, aby správne znela „...následne preradili svoje deti na inú školu.“,

str. 13 ods. „Záver“ opraviť dátum vypracovania správy, nakoľko táto správa má obsahovať informácie z celého školského roka, ktorý trval od 1.9.2022 do 31.8.2023. V prípade, ak by správa nebola aktualizovaná po ukončení školského roka, mohla by obsahovať nepresné informácie napr. o počte žiakov, alebo o počte žiakov, ktorí ukončili dochádzku v EZŠ ku koncu školského roku 2022/2023.

***8. Koncepčný zámer rozvoja školy rozpracovaný najmenej na dva roky a každoročne jeho vyhodnotenie***

Koncepčný zámer rozvoja školy rozpracovaný najmenej na dva roky a jeho vyhodnotenie vzala RŠ na vedomie.

***9. Informácia o pedagogicko-organizačnom a materiálno-technickom zabezpečení výchovno-vzdelávacieho procesu***

Informácia o pedagogicko-organizačnom a materiálno-technickom zabezpečení výchovno-vzdelávacieho procesu nebola RŠ predložená samostatne, ale ako súčasť správy o výchovno-vzdelávacej činnosti, jej výsledkoch a podmienkach.

***10. Návrh školského poriadku podľa § 153 školského zákona***

Návrh školského poriadku EZŠ na rok 2023/2024 nebol RŠ predložený.

***11. Rôzne***

Riaditeľka EZŠ pani PaedDr. Anna Pukajová predložila RŠ EZŠ *Záverečné hodnotenie ŠKD za školský rok 2022/2023*, *Správa pre školský rok 2022/23 – Výchovný poradca, Koordinátor prevencie, Kariérny poradca,* *Školský vzdelávací program primárne vzdelávanie 1. stupeň základnej školy EZŠ,* *Školský vzdelávací program primárne vzdelávanie 2. stupeň základnej školy EZŠ, Školský vzdelávací program „Rozsievač“ (pracovná verzia), Správu o hospodárení za rok 2022,* *Predmetová komisia EVB EZŠ – záverečné zhodnotenie 2022/2023.* Členovia RŠ vzali preložené materiály na vedomie.

Pán Mellner informoval prítomných o priebehu stretnutia so zástupcami majiteľa budovy CZ ECAV Bratislava – Staré Mesto a zástupcami nájomcu budovy, t.j. vedením školy Edulienka. Dôvodom stretnutia bolo riešenie pretrvávajúceho problému s neposkytovaním telocvične v budove bývalej ŠUPky pre potreby EZŠ.

Pani učiteľka Vrajová vyjadrila veľké nadšenie z kolektívu učiteľov, ktorí v tomto školskom roku tvoria v EZŠ pedagogický zbor.

RŠ odporúča štatutárovi EZŠ podať žiadosť o pridelenie druhého parkovacieho miesta na Sládkovičovej ulici, ktoré by slúžilo na vystúpenie a nastúpenie detí. Jedno miesto, ktoré je v súčasnosti rezervované pre potreby EZŠ počas presne vyhradených hodín, býva dlhodobo obsadené šoférmi, ktorých deti nenavštevujú EZŠ.

Je nutné zvýšiť povedomie o Evanjelickej základnej škole, ktoré by viedlo k zvýšeniu počtu žiakov v budúcnosti. Poloha školy, jej zameranie a duchovné hodnoty sú hlavnou devízou školy aj do budúcnosti.

Na konci zasadnutia sa pomodlil pán farár Majling.

V Bratislave 18. 10. 2023

Zapísala: Mgr. Mária Šebestová

Nina Vaškovičová, predsedníčka Rady školy pri EZŠ

Mgr. Mária Šebestová, podpredsedníčka Rady školy pri EZŠ